b'\n_START_ARTICLE_\nAleksej Aleksejevi\xc4\x8d Brusilov\n_START_SECTION_\n\xc5\xbdivljenje\n_START_PARAGRAPH_\nBrusilov je voja\xc5\xa1ko pot za\xc4\x8del v enotah dragoncev v vojski Ruskega imperija. S to enoto je bil udele\xc5\xbeen v rusko-tur\xc5\xa1ki vojni med letoma 1877 in 1878. _NEWLINE_Leta 1906 je postal poveljnik konjeni\xc5\xa1ke divizije, ob izbruhu prve svetovne vojne pa je imel \xc5\xbee \xc4\x8din konjeni\xc5\xa1kega generala od leta 1912 in je poveljeval 8. ruski armadi, s katero je igral pomembno vlogo pri zasedbi Galicije. _NEWLINE_Posebej se je v tej vojni izkazal leta 1916, ko je izumil nov postopek preboja frontne \xc4\x8drte isto\xc4\x8dasno na ve\xc4\x8d krajih (po njem se imenuje preboj Brusilova). V tem \xc4\x8dasu je bil poveljnik vseh ruskih armad med rekami Pripet in Prut, njegove armade pa so ponovno zasedle velik del Galicije in celo Bukovino. Junija 1917 je zamenjal glavnega poveljnika ruske vojske, generala Mihaila Aleksejeva, vendar so ga zaradi raznih sumni\xc4\x8denj tri mesece kasneje odstavili s tega polo\xc5\xbeaja. Po bolj\xc5\xa1evisti\xc4\x8dnem prevzemu oblasti v novembru istega leta je bil Brusilov aretiran, vendar so ga kmalu izpustili. Leta 1920 je bil \xc5\xbee imenovan za glavnega poveljnika Rde\xc4\x8de armade._NEWLINE_V Rde\xc4\x8di armadi je bil kasneje predsednik posebnega sveta pri poveljstvu oboro\xc5\xbeenih sil in in\xc5\xa1pektor konjenice.'